সাভার পৌর এলাকার একটি তৈরি পোশাক কারখানার নিরাপত্তাকর্মীদের সংকেতে প্রতিদিন দুই ঘণ্টা করে যান চলাচল বন্ধ থাকছে ঢাকা-আরিচা মহাসড়কে। মহাসড়কের সাভারের উলাইলে আল মুসলিম গ্রুপের গার্মেন্ট কারখানার কারণে প্রতিদিন সৃষ্টি হচ্ছে দীর্ঘ যানজট। যাত্রীবাহী বাস ছাড়াও অ্যাম্বুল্যান্স, জরুরি সেবার গাড়ি, পণ্যবাহী যানবাহন দীর্ঘ সময় আটকা পড়ে থাকায় সীমাহীন ভোগান্তিতে পড়তে হচ্ছে হাজার হাজার মানুষকে। এ সমস্যা নিরসনে ফুট ওভারব্রিজ বা আন্ডারপাস নির্মাণের তাগিদ দিলেও অদ্যাবদি কোনো উদ্যোগ গ্রহণ করা হয়নি। এ যানজটে প্রতিদিন হাজারো মানুষের শ্রমঘণ্টা নষ্ট হলেও মিলছে না কোনো প্রতিকার। এ ব্যাপারে আল মুসলিম গ্রুপের প্রধান নিরাপত্তা কর্মকর্তা ফরহাদ আলী খান জানান, ‘কারখানাটির সামনে একটি ফুট ওভারব্রিজের জন্য সাভার পৌরসভার মেয়রকে চিঠি দেওয়া হয়েছে। সড়ক ও জনপথ বিভাগের সঙ্গেও আলোচনা হয়েছে। তবে সদুত্তর মিলেনি।’ তিনি আরো বলেন, ‘শ্রমিক পারাপারের জন্য পুলিশকেও চিঠি দিয়ে সহায়তা চাওয়া হয়েছে।’